Održana regionalna radionica posvećena podizanju svesti o klimatskim promenama i lokalnom razvoju Bor, Istočna Srbija, 26. jun 2015. godine

Radionica na temu klimatskih promena u kontekstu regionalnih i lokalnih razvojnih planova održana je i u Boru 26. juna 2015. godine, obuhvatajući lokalne samouprave na području Istočne Srbije. Ministarstvo poljoprivrede i zaštite životne sredine i Program UN za razvoj predstavili su ključne programske i projektne aktivnosti na polju ispunjavanja međunarodnih obaveza, kao i obaveza proisteklih iz procesa pridruživanja Evropskoj uniji, a prisustvovalo je oko 50 učesnika iz ovog dela R. Srbije.

S tim u vezi, predstavljen je sadržaj Drugog nacionalnog izveštaja i Prvog ažuriranog izveštaja R. Srbije prema Okvirnoj konvenciji UN o promeni klime, kao kao i nedavno usvojeni Nameravani nacionalno odredjeni doprinosi smanjenju emisija gasova sa efektom staklene bašte (INDCs). U okviru planiranih aktivnosti, najavljen je plan donošenja Zakona o emisijama gasova sa efektom staklene bašte u R. Srbiji, kao i definisanje Strategije borbe protiv klimatskih promena i izrada Nacionalnog plana prilagođavanja na izmenjene klimatske uslove. Kao prioritet Vlade u oblasti klimatskih promena, pored nacionalne obaveze izveštavanja prema Okvirnoj konvenciji UN o promeni klime (u daljem tekstu: UNFCCC), naglašen je proces transponovanja i implementacije zakonodavstva EU u ovoj oblasti.

Uz podršku UNDP, kao i relevantnih IPA projekata, na nacionalnom nivou preduzete su brojne aktivnosti na uspostavljanju sistema monitoringa, verifikacije i izveštavanja o emisijama gasova sa efektom staklene bašte (u daljem tekstu: GHG) i drugim informacijama od značaja zaborbu protiv klimatskih promena.

Naglašeno je da sprovođenje obaveza proisteklih iz EU zakonodavstva u oblasti klimatksih promena, kao i mera za ublažavanje klimatksih promena i prilagođavanje na iste, predstavljaju izazove ne samo za državu već posebno i za jedinice loklanih samouprava imajući u vidu da se pojedine mere primenjuju na lokalnom nivou, posebno u pogledu aktivnosti na adaptaciji na izmenjene klimatske uslove. S tim u vezi, naglašena je važnost svih aktera kako u pogledu podizanja svesti šire javnosti o problemima ali i mogućnostima za rešavanje problema u vezi sa klimatskim promenama.

Tokom radionice, predstavljeni su neki od podataka iz radnih verzija Drugog izveštaja R. Srbije prema UNFCCC koji ukazuju na trendove emisije GHG. Konstatovano je da je u periodu 2010 -2013. god. došlo do značajnog procentualnog smanjenja emisija GHG iz sektora industrije i to za oko 27%, što svakako predstavlja i pokazatelj privrednih kretanja. Došlo je do značajnog unapređenja podataka o emisijama GHG u odnosu na Prvi izveštaj R Srbije prema UNFCCC (2010. god.), a takođe su pripremljena i različita softverska rešenja koja treba da doprinesu kvalitetu podataka o emisijama iz sektora drumskog saobraćaja, kao i sektora energetike uopšte (Softver za proračun emisionih faktora za lignit). Konstatovno je da, prema „scenariju sa merama“, projekcije GHG emisija do 2020. godine pokazuju smanjenje od 15% u odnosu na 1990. godinu. Ovi i drugi relevantni podaci za ključne sektore, nalaze se u nacrtu Dvogodišnjeg ažuriranog izveštaja R. Srbije prema UNFCCC koji je dostupan na: <http://www.klimatskepromene.rs/uploads/useruploads/Documents/FBUR_rezime.pdf>

Kada su u pitanju moguće aktivnosti za ublažavanje klimatksih promena i to na lokalnom nivou, učesnicima skupa posebno su predstavljeni potencijali koji se odnose na unapređenje sistema upravljanja komunalnim otpadom (koji je trenutno na nacionalnom nivou učestvuje sa oko 5% ukupnih GHG emisija) i otpadnim vodama, kao i potecijali unapređenja energetske efikasnosti i korišćenja obnovljivih izvora energije u sistemima daljinskog grejanja i pojedinačnim domaćinstvima.

Tokom diskusije učesnika, navedene su neke od mogućih mera mitigacije i adaptacije specifične za region Istočne Srbije, i naglašen je znacaj multisektorske saradnje, uz podizanje svesti javnosti o problemima u oblasti klimatskih promena.

Predstavljene su i aktivnosti na lokalnom i regionalnom nivou, kao i izazovi sa kojima se Timočka krajina suočava. Posebno je naglašena perspektiva regiona u većem korišćenju obnovljivih izvora energije. S tim u vezi, upravo u ovom regionu je izgrađena prva solarna elektrana u opštini Kladovo, a u toku je izgradnja termoelektrane na biomasu u opštini Boljevac, kao i toplane na biomasu. U okviru budućih aktivnosti, naglašeni su planovi izrade strateškog okvira za borbu protiv klimatskih promena na nivou Borskog regiona, kao i strateških smernica za unapređenje energetske efikasnosti, te i planovi za izgradnju postrojenja za korišćenje energije vetra i regionalnih hidropotencijala. U kontekstu uticaja klimatskih promena na male privredne delatnosti, učesnici radionice su, kao primer, ukazali na očekivane probleme u sektoru pčelarstva.

Na kraju, naglašen je značaj aktivnog učešća svih zainteresovanih strana na lokalnom nivou, ali je takođe istaknuta potreba za kontinuiranom podrškom svih aktivnosti koje se realizuju na opštinskom i regionalnom nivou.